Η γεωπολιτική προσέγγιση της ελληνικής πολιτικής ασφάλειας στην περίοδο της οικονομικής κρίσης
Authors: Μαριάς Γεώργιος-Ορίων 
Published: January 2024

Σκοπός της διδακτορικής διατριβής με τίτλο «Η Γεωπολιτική Προσέγγιση της Ελληνικής Πολιτικής Ασφάλειας στην Περίοδο της Οικονομικής Κρίσης» είναι να αναλύσει και να ερευνήσει σε βάθος τις επιπτώσεις των Μνημονίων και των μέτρων λιτότητας επί της Ελληνικής Πολιτικής Ασφάλειας. Ειδικότερα, η παρούσα μελέτη εξετάζει και ερμηνεύει τις συνέπειες των ελληνικών και ευρωπαϊκών οικονομικών πολιτικών της περιόδου 2010 - 2018 στους τομείς της ασφάλειας και της άμυνας καθώς και τον αντίκτυπό τους επί της αποτρεπτικής ικανότητας και ισχύος της χώρας μας. Ως μεθοδολογικά εργαλεία ερμηνείας, εξέτασης και ανάλυσης των οικονομικών συνεπειών επί της Ελληνικής Πολιτικής Ασφάλειας, ο γράφων βασίστηκε σε μια ευρεία βιβλιογραφική έρευνα αξιοποιώντας πρωτίστως πρωτογενείς πηγές όπως Διεθνείς Συνθήκες, Νομοθετήματα της Ελλάδας και της ΕΕ, Πρακτικά της Ελληνικής Βουλής και του Ευρωπαϊκού Κοινοβουλίου, Εισηγητικές Εκθέσεις του Κρατικού Προϋπολογισμού, Κοινοβουλευτικές Ερωτήσεις, αποχαρακτηρισμένα έγγραφα του ΝΑΤΟ και της ΕΣΣΔ, Ανακοινώσεις των οργάνων της ΕΕ και των Πολιτικών Κομμάτων σε επίπεδο Ελληνικής Βουλής και Ευρωβουλής. Αξιοποιήθηκαν επιστημονικές αναλύσεις σε βιβλία και επιστημονικά άρθρα και μελέτες πανεπιστημιακών και ερευνητών, καθώς και δημοσιεύματα ελληνικών και ξένων εφημερίδων. Σε σχέση με τη δομή, η διατριβή αποτελείται από πέντε μέρη. Ειδικότερα, το Πρώτο Μέρος αναλύει την ιστορική εξέλιξη των Πολιτικών Ασφάλειας υπό το πρίσμα των Διεθνών Οργανισμών καθώς και τη θέση της Ελλάδας στα Συλλογικά Συστήματα Ασφάλειας. Το Δεύτερο Μέρος εμβαθύνει διεξοδικώς στις επιπτώσεις της Οικονομικής Κρίσης και των Μνημονίων στην Πολιτική Εθνικής Ασφάλειας και Άμυνας της Ελλάδας αναλύοντας τις συνέπειες των μνημονιακών μέτρων επί της άμυνας μέσα από την εξέταση των προϋπολογισμών του Υπουργείου Εθνικής Άμυνας κατά την περίοδο 2010 - 2018 προβαίνοντας παράλληλα και σε συγκριτική ανάλυση των τομέων άμυνας Ελλάδας - Τουρκίας κατά την αντίστοιχη περίοδο με τη χρήση ποσοτικών δεδομένων. Το Τρίτο Μέρος καταδεικνύει τις επιπτώσεις της μετανάστευσης στον τομέα της Εθνικής Ασφάλειας. Συγκεκριμένα, σε σχέση με την πολιτική των μετεγκαταστάσεων αναδεικνύονται τόσο οι θεσμικές αδυναμίες της ΕΕ απέναντι στις μαζικές αφίξεις μεταναστών και προσφύγων σε Ελλάδα και Ιταλία όσο και η πλήρης αποτυχία του ‘περίφημου’ προγράμματος μετεγκατάστασης. Επίσης, πραγματοποιείται εκτενής παρουσίαση και ανάλυση αφενός του θεσμικού πλαισίου της Ελληνικής Μεταναστευτικής Πολιτικής και αφετέρου των συνεπειών της Μεταναστευτικής Κρίσης του 2015 για την Εθνική Ασφάλεια σε συνάρτηση με τις τραγικές αβελτηρίες της ΕΕ ως προς τη διαχείριση του μεταναστευτικού. Το Τέταρτο Μέρος παρουσιάζει τα ελληνικά θεσμικά όργανα ασφάλειας, τους μηχανισμούς και τις υπηρεσίες (ΚΥ.Σ.Ε.Α., ΕΥΠ, ΠΣΕΑ, ΔΔΣΠ). Τέλος, το Πέμπτο Μέρος επιδιώκει να παράσχει λύσεις σε ‘φλέγοντα’ ζητήματα μέσα από συγκεκριμένες προτάσεις με γνώμονα τη θωράκιση της Ελληνικής Πολιτικής Ασφάλειας και Άμυνας. Ειδικότερα, δίνεται ιδιαίτερη έμφαση στη δημιουργία ενός Ελληνικού Συμβουλίου Εθνικής Ασφάλειας, στη λειτουργία του άρθρου 42 παρ.7 της Συνθήκης Ευρωπαϊκής Ένωσης (ΣΕΕ), στη συγκρότηση Ελληνοισραηλινής Στρατιωτικής Συνεργασίας καθώς και στη σύναψη ενός Εληνογαλλικού Αμυντικού Συμφώνου με Ρήτρα Στρατιωτικής Συνδρομής, όπως και πράγματι συνέβη τρείς μήνες μετά την κατάθεση της διδακτορικής διατριβής.